Diari Oficial de la Generalitat Valenciana


Sumari del DOGV 4437, del 11-02-2003 (2003/1264)

CORRECCIÓ d'errades de la Resolució de 16 de gener de 2003, del rector de la Universitat Politècnica de València, per la qual es publica el Pressupost d'esta per a l'any 2003.
-------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2003/01/16/(1)/corrigendum/97279058/dof/vci/html**

### Dades del document

Número de DOGV
:   4437

Data del DOGV
:   11-02-2003

Secció del DOGV
:   I. DISPOSICIONS GENERALS

Número del document
:   2003/1264


Data del document
:   28-01-2003

Organisme emissor
:   Universitat Politècnica de València

Tipus de document
:   Correcció d'errades

Correcció d'errades

 Descriptors 

:   * legislació
    * universitat
    * pressupost

CORRECCIÓ d'errades de la Resolució de 16 de gener de 2003, del rector de la Universitat Politècnica de València, per la qual es publica el Pressupost d'esta per a l'any 2003. [2003/1264]
  
Resolució del rector de la Universitat Politècnica de València per mitjà de la qual s'anuncia la correcció de l'anunci publicat en el Diari Oficial de la Generalitat Valenciana núm. 4.426, de 27 de gener de 2003, pàgina 1670, per a procedir a la rectificació de la manera següent:
  
En la versió en valencià,
  
on diu: La Junta de Govern
  
ha de dir: El Consell de Govern
  
En la versió en valencià,
  
on diu: l'article 54.2 de la Llei de Reforma Universitària
  
ha de dir: l'article 81 de la Llei Orgànica d'Universitats.
  
Incloure l'annex de les normes de funcionament del pressupost de la Universitat Politècnica de València per a l'exercici 2003.
  
València, 28 de gener de 2003.- El rector: Justo Nieto Nieto.
  
PRESSUPOSTOS 2003
  
Normes de funcionament
  
1. Pressupost de l'exercici 2003. Crèdits inicials
  
Norma 1.1. Contingut
  
El Pressupost de la Universitat Politècnica de València per al 2003 constitueix l'expressió xifrada, conjunta i sistemàtica de les obligacions que, com a màxim, puga reconéixer durant l'exercici, així com dels drets que es preveu liquidar en aquest.
  
Norma 1.2. Crèdits inicials de despeses i ingressos
  
Per a l'execució dels programes integrats en l'estat de despeses del Pressupost s'aproven crèdits per import de 162.737.295,40 euros, amb el desglossament següent:
  
422.D Ensenyament universitari 778.620.042,34 euros.
  
541.A Investigació científica. 03.813.339,06 euros.
  
Els crèdits aprovats en l'apartat anterior es finançaran amb els drets que es preveu liquidar durant l'exercici, l'import estimat dels quals és de 997.741.743,40 euros.
  
2. Règim dels crèdits pressupostaris
  
Norma 2.1. Caràcter limitador dels crèdits
  
Els crèdits de l'estat de despeses es destinaran, exclusivament, a la finalitat específica per a la qual hagen sigut consignats en els diferents programes del Pressupost inicial o per les modificacions pressupostàries degudament autoritzades en el transcurs de l'exercici i no podran adquirir-se compromisos de despesa en quantia superior als crèdits autoritzats.
  
Per a les despeses de personal, de funcionament, despeses financeres, transferències corrents, inversions, transferències de capital, i les operacions financeres, així com les despeses derivades de l'execució dels contractes de l'article 83 de la Llei Orgànica d'Universitats, el crèdit pressupostari es determina, atenent a la classificació orgànica, econòmica i funcional (annex 1), com a la consignació per capítol i programa pressupostari.
  
La vinculació dels crèdits i el caràcter limitador d'estos que disposa la present norma no n'excusa la comptabilització al nivell de subconcepte econòmic, projecte i compte del PGCP.
  
Norma 2.2. Caràcter anual dels crèdits
  
A càrrec dels crèdits de l'estat de despeses consignades pressupostàriament només es podran contraure obligacions derivades de despeses que s'efectuen durant l'any natural de l'exercici pressupostari.
  
No obstant l'anterior, i amb l'autorització prèvia del rector, podran aplicar-se als crèdits del pressupost vigent els compromisos o les obligacions de despesa d'exercicis tancats, que hagen sigut degudament adquirides.
  
Els crèdits per a despeses que l'últim dia de l'exercici econòmic no estiguen vinculats al compliment d'obligacions ja reconegudes es consideraran anul·lats.
  
Norma 2.3. Generacions de crèdit
  
Podran generar crèdits en l'estat de despeses del Pressupost els majors ingressos sobre els totals previstos, així com els no previstos, l'aprovació dels quals correspondrà a la Comissió Econòmica i de Recursos Humans, amb l'excepció d'aquells d'un import inferior a 150.253,03 euros, els de caràcter finalista i els derivats del desenvolupament d'activitats de l'article 83 de la Llei Orgànica d'Universitats, l'aprovació dels quals correspondrà al rector.
  
Norma 2.4. Autorització de les modificacions de crèdit
  
Correspon al Consell Social l'aprovació de:
  
a) Les transferències de crèdits de despeses de capital a qualsevol altre capítol, amb l'acord previ del Consell de Govern i l'autorització prèvia de la comunitat autònoma.
  
b) Les transferències de crèdits de despeses corrents a despeses de capital, amb l'informe previ del Consell de Govern, excepte aquells d'un import inferior a 150.253,03 euros, l'aprovació dels quals correspondrà a la Comissió Econòmica i de Recursos Humans.
  
c) Les ampliacions de crèdit que li corresponguen en aplicació del que preveu la normativa vigent.
  
Correspon al Consell de Govern l'aprovació de:
  
a) Les transferències de crèdits de despeses entre els diferents capítols d'operacions corrents i d'operacions de capital d'un mateix programa o entre diferents programes pressupostaris, amb l'excepció d'aquells d'un import inferior a 150.253,03 euros, l'aprovació dels quals correspondrà a la Comissió Econòmica i de Recursos Humans.
  
b) Les ampliacions de crèdit que li corresponguen en aplicació del que preveu la normativa vigent.
  
Correspon al rector l'aprovació de:
  
a) Les habilitacions i transferències de crèdit que es deriven de reorganitzacions administratives o competencials, aquelles que resulten necessàries per a obtenir una imputació comptable adequada i específicament les següents:
  
- Les transferències entre els capítols segon i sisé corresponents a la gestió integrada de despeses en centres i departaments.
  
- Les transferències que recullen les aportacions fetes per les unitats a crèdits específics destinats a cooperació al desenvolupament.
  
- Les transferències que requerisca la imputació comptable adequada dels Programes de Suport a la Docència i la Investigació, el Desenvolupament i la Innovació.
  
- Les transferències de crèdits entre despeses d'un mateix capítol de diferents oficines gestores del mateix programa.
  
Es considerarà gestió integrada per a centres i departaments la gestió econòmica de les despeses de funcionament definida per als centres docents públics no universitaris per la Llei de Pressupostos de la Generalitat Valenciana, sense la limitació quantitativa prevista en esta, sense perjudici de la imputació comptable correcta a què es refereix el paràgraf anterior.
  
b) Les modificacions que siguen necessàries per a aplicar el romanent genèric de l'exercici anterior, d'acord amb el que estableix la norma 3.4.
  
3. Execució i liquidació del pressupost
  
Norma 3.1. Competències per a la gestió de la despesa
  
Correspon als òrgans unipersonals previstos en l'article 30 dels Estatuts i als directors dels treballs contractats a l'empara de l'article 83 de la Llei Orgànica d'Universitats, en els àmbits competencials respectius, autoritzar les despeses, efectuar la disposició i la liquidació del crèdit exigible i proposar al rector l'ordenació del pagament corresponent.
  
Les facultats a què es refereix el paràgraf anterior podran delegar-se, si és procedent, en els subdirectors, caps de servici o oficina gestora.
  
Norma 3.2. Gestió desconcentrada de la despesa per oficines gestores i projectes
  
Sense perjudici de la vinculació normativa dels crèdits del pressupost de despeses, determinades en la norma 2.1 com les assignacions per capítol i programa pressupostari, la unitat de gestió desconcentrada del Pressupost 2003 a la Universitat Politècnica de València és l'oficina gestora. A través d'esta es gestiona la despesa dels diferents capítols del pressupost ordinari d'una o diverses unitats administratives, així com els corresponents a les activitats de l'article 83 de la LOU dirigides per professors de la Universitat.
  
El Pressupost de la Universitat Politècnica de València per al 2003 serà gestionat per les oficines gestores i amb la distribució de despeses que es recullen en l'annex 2 d'estes Normes. La creació, modificació o supressió d'estes serà competència del rector.
  
L'execució de la despesa d'una activitat específica, finançada amb recursos propis o aliens, es farà mitjançant projectes. La gestió de tot projecte estarà adscrita a una oficina gestora. La creació, modificació o supressió d'estes serà competència del gerent.
  
Norma 3.3. Fases de gestió de la despesa
  
La gestió dels crèdits de despeses serà duta a terme pels òrgans unipersonals, o per delegació d'estos, mitjançant les fases següents, que donaran lloc a la formalització dels documents comptables corresponents:
  
Documents «A»; d'autorització de despeses.
  
L'autorització és l'operació comptable que reflecteix l'acte en virtut del qual s'acorda la realització d'una despesa determinada per una quantia certa o aproximada, i que destina a aquest fi la totalitat o part d'un crèdit pressupostari disponible.
  
L'autorització constitueix l'inici del procediment d'execució de la despesa i l'obertura de l'expedient de despesa, sense implicar, encara, relació amb tercers aliens a l'entitat comptable.
  
Documents «D»; de compromís o disposició de despeses.
  
El compromís o la disposició de despeses és l'operació comptable que reflecteix l'acte en virtut del qual s'acorda o concerta amb un tercer, després del compliment dels tràmits establits legalment, la realització de despeses, autoritzades prèviament, per imports exactament determinats.
  
Documents «O»; de reconeixement d'obligacions.
  
El reconeixement d'obligacions és l'acte mitjançant el qual es declara l'existència de crèdit exigible contra l'entitat, derivada d'una despesa autoritzada i compromesa, amb l'acreditació documental prèvia de la realització de la contraprestació o del dret del creditor, de conformitat amb els acords que quan corresponia van autoritzar i van comprometre la despesa.
  
Documents «K»; de proposta de pagament.
  
Són documents de proposta de pagament aquells mitjançant els quals els distints centres gestors proposen al rector el pagament d'obligacions reconegudes prèviament.
  
Documents «P»; d'ordenació del pagament.
  
Són aquells mitjançant els quals, després de la comprovació documental oportuna del dret del creditor, el rector ordena a la tresoreria la realització del pagament.
  
Documents «T»; de realització efectiva del pagament.
  
Són aquells mitjançant els quals la tresoreria de l'entitat procedeix a la realització material del pagament.
  
Documents «mixtos».
  
Un mateix acte administratiu pot abraçar més d'una de les fases d'execució del pressupost de despeses. L'acte administratiu que acumule dues o més fases produirà els mateixos efectes que si estes fases s'acordaren en actes administratius separats. Els documents mixtos possibles són els següents:
  
- Document «AD». Autorització i compromís o disposició de despeses.
  
- Document «OK». Reconeixement de l'obligació i proposta del pagament.
  
- Document «ADIC». Autorització, compromís i reconeixement de l'obligació.
  
- Document «ADOK». Autorització, compromís, reconeixement de l'obligació i proposta del pagament.
  
- Documents «ADOKJ» o a justificar. Són documents sobre la base dels quals es proposa al rector l'expedició d'órdens de pagament a justificar».
  
Norma 3.4. Liquidació del pressupost
  
La liquidació del Pressupost de cada exercici s'efectuarà abans del dia 30 d'abril de l'exercici següent, amb especificació de les obligacions reconegudes i no satisfetes el 31 de desembre de l'exercici que es liquida, així com dels crèdits pendents de cobrament i de l'existència en caixa en la mateixa data. Així mateix, s'especificaran les obligacions reconegudes fins al 15 de gener de l'exercici següent, sempre que corresponguen a despeses fetes abans de la finalització de l'exercici pressupostari i a càrrec dels crèdits respectius.
  
No obstant al que preveu la norma 2.2, per acord del rector, podran incorporar-se als crèdits de l'estat de despeses de l'exercici següent:
  
a) Els saldos resultants de la liquidació del pressupost de 2002 de centres i departaments, que seran incorporats a estos en el pressupost de 2003.
  
b) Els crèdits que garantisquen compromisos de despeses contretes fins a l'últim dia de l'exercici pressupostari i que, per motius justificats, no s'hagen pogut fer durant aquest.
  
c) Els crèdits per a operacions de capital en fases d'autorització i compromís.
  
d) Els crèdits autoritzats en funció dels drets definits i/o la recaptació efectiva dels drets que els estiguen afectes, especialment els que es deriven dels contractes previstos en l'article 83 de la Llei Orgànica d'Universitats, i els afectats per finançament finalista.
  
Si com a resultat de la liquidació de l'exercici 2002 es produeix un romanent genèric positiu, aquest s'aplicarà mitjançant modificació de crèdits autoritzada pel Consell de Govern a proposta del rector.
  
Una vegada liquidat el Pressupost, els ingressos provinents d'exercicis anteriors, que no hagueren sigut reconeguts en exercicis tancats, s'aplicaran al concepte corresponent de l'exercici corrent.
  
4. Despeses de personal
  
Norma 4.1. Retribucions i gestió centralitzada de les despeses de personal
  
Incloent-se la Universitat Politècnica de València en el denominat Sector Públic Valencià, les retribucions de l'exercici 2003 s'ajustaran al que, quan corresponga, determine la Llei de Pressupostos de la Generalitat Valenciana per a l'exercici 2003.
  
Les retribucions per al personal de la Universitat Politècnica de València es regiran pel que disposa la Llei Orgànica d'Universitats; el Decret 174/2002, del Govern Valencià, i l'article 55 del Text Refós de la Llei de Funció Pública Valenciana, i les lleis de pressupost estatal i autonòmica en vigor. A aquest efecte, s'aprova l'aplicació dels criteris que regiran en l'exercici 2003 la determinació dels conceptes retributius específics de la Universitat Politècnica de València regulats a l'empara dels preceptes legals esmentats, d'acord amb el que es determina a continuació:
  
Personal Docent i Investigador: Acord del Consell Social de 12 de novembre de 2000, actualitzats d'acord amb l'acord d'aquest mateix òrgan de 29 de novembre de 2002.
  
Personal d'Administració i Serveis: Els derivats del II Acord del Personal d'Administració i Serveis de la Universitat Politècnica de València 2000/2002, i acords d'aplicació d'aquest adoptats al si de la Comissió de Seguiment, Interpretació i Vigilància d'aquest, amb les normes de variació dels fons previstes en aquest.
  
L'actualització dels components que integren els conceptes retributius considerats en els paràgrafs anteriors serà del 2% amb relació al seu valor el 2002.
  
Les despeses de personal es gestionaran centralitzadament pel Servei de Recursos Humans. El Servei de Recursos Humans gestionarà tot allò que s'ha relacionat amb els distints règims de la Seguretat Social (Règim General, MUFACE, Drets Passius, Mutualitats) i qualsevol classe de retenció o pagament relacionat amb la nòmina.
  
Norma 4.2. Gestió de les plantilles de personal
  
S'aproven les plantilles de Personal Docent i Investigador i la Relació de Llocs de Treball del Personal d'Administració i Serveis que acompanyen com a annex 3 el Pressupost de la Universitat Politècnica de València per al 2003.
  
La Comissió Econòmica i de Recursos Humans serà la competent per a aprovar les modificacions de caràcter tècnic (adscripció de llocs, requisits, formació, sistema de provisió, classificació de grup, etc.), per a la totalitat de les dotacions pressupostàries de places consignades en els Pressuposts de la UPV per a l'exercici 2003, així com les corresponents a la dedicació horària i torn de treball, de les relacions de llocs de treball de la Universitat Politècnica de Valéncia. Tot allò sense perjudici dels procediments de negociació i consulta amb les organitzacions sindicals més representatives, previstes en la normativa vigent.
  
La gestió d'ambdues plantilles s'ajustarà als criteris i procediments següents:
  
a) Personal Docent i Investigador.
  
El Pla d'Ordenació Docent serà elaborat i aprovat pel vicerectorat que tinga atribuïdes les competències d'ordenació acadèmica, després de la proposta prèvia dels departaments, que hauran d'haver enviat al Servei de Recursos Humans la relació de places de professorat per a la contractació d'estos.
  
b) Personal d'Administració i Serveis.
  
La provisió dels llocs de treball vacants i la selecció del personal de nou ingrés es farà d'acord amb el que disposa la normativa vigent en matèria de funció pública.
  
La despesa consolidable per a exercicis futurs derivada de la projecció anual de les plantilles de personal docent i investigador i d'administració i servicis no podrà superar l'import de 682.570.160,05 euros.
  
Norma 4.3. Personal laboral a temps determinat
  
Després de la proposta prèvia, degudament justificada, formulada pels centres, els departaments o les unitats administratives, es podran formalitzar contractes laborals de durada determinada de conformitat amb el que disposen els articles 15 i 17 de l'Estatut dels Treballadors i la normativa que els desplega, tant a càrrec de crèdits d'inversions com per a la realització d'activitats de l'article 83 de la Llei Orgànica d'Universitats.
  
Seran requisits previs per a estes contractacions el certificat d'existència de consignació pressupostària i la selecció pública del personal.
  
Norma 4.4. Personal eventual
  
D'acord amb el que preveu l'article 6é del Decret Legislatiu de 20 de març de 1991, pel qual s'aprova el Text Refós de la Llei de Funció Pública Valenciana, es fixa un crèdit per a personal eventual equivalent al cost íntegre dels llocs que amb esta naturalesa jurídica consten en la Relació de Llocs de Treball aprovada juntament amb estes normes. Aquests llocs de treball mantindran el nivell retributiu del 2002 incrementat en el 2% i s'hi aplicaran les millores que són d'aplicació a les categories retributives a què han sigut assimilats.
  
5. Gestió de les despeses de funcionament i inversions
  
Norma 5.1. Procediment per a la gestió de «despeses menors»
  
D'acord amb el que disposa la legislació vigent sobre la matèria, tindran la consideració de «despeses menors» les que no superen els límits següents, IVA inclòs:
  
- Obres : 30.050,61 euros.
  
- Subministraments, consultoria i assistència i servicis: 12.020,24 euros.
  
- Les despeses relatives a energia elèctrica, aigua, gas, combustibles, telèfon i semblants, qualsevol que en siga la quantia.
  
La tramitació d'aquest tipus de despeses, excepte les que estiguen centralitzades, correspondrà a cada oficina gestora i podrà fer-se directament a través d'un document comptable ADOK.
  
Els diferents documents comptables es faran en cada oficina gestora i seran tramesos electrònicament i documentalment al Servei de Fiscalització.
  
Als documents que incloguen la fase OK haurà d'adjuntar-se la factura original.
  
Norma 5.2. Procediment per a la gestió de «despeses ordinàries»
  
Tindran la consideració de «despeses ordinàries» aquelles que superen les quanties assenyalades en la norma 5.1 per a les «despeses menors».
  
D'acord amb el que disposa l'article 68.2 del Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, no podrà fraccionar-se una despesa a fi de disminuir-ne la quantia per a així eludir els requisits de publicitat, el procediment o la manera d'adjudicació que corresponga.
  
Per a la contractació d'aquest tipus de despeses és necessària la tramitació d'un expedient de contractació, que finalitzarà amb la formalització d'un contracte administratiu.
  
L'expedient de contractació s'iniciarà amb la remissió d'un plec de prescripcions tècniques, acompanyat pel qüestionari annex degudament emplenat d'acord amb el model existent, al Servei de Contractació, que s'encarregarà de la tramitació de l'expedient en totes les fases. La Gerència realitzarà el document comptable A, per a l'autorització de la despesa, i el document D, una vegada adjudicat el contracte.
  
El contracte, juntament amb la documentació complementària, serà tramesa -excepte en les despeses centralitzades- a l'oficina gestora proponent perquè esta, una vegada executat l'objecte del contracte, redacte el document comptable OK, al qual haurà d'adjuntar la factura original i l'acta de recepció.
  
Norma 5.3. Despeses a justificar
  
Els documents «a justificar» ADOKJ es lliuraran per un import màxim de 12.020,24 euros per a cada oficina gestora i es comptabilitzaran per la naturalesa certa d'aquest.
  
La petició dels ADOKJ es farà sempre acompanyada d'una factura proforma, i en cap cas podrà sol·licitar-se per a efectuar despeses de personal o prestacions de servici.
  
La gestió dels documents «AFJ» o «Anticipament de Fons a Justificar», s'ajustarà a les normes següents:
  
1. La petició i la utilització d'esta estarà limitada a atendre les despeses de funcionament i inversions i l'import màxim no podrà superar els 12.020,24 euros.
  
2. La petició es formalitzarà mitjançant el document «AFJ» a través del qual la tresoreria procedirà a lliurar l'import sol·licitat a l'oficina gestora.
  
Norma 5.4. Sistema de Caixa Fixa
  
Les oficines gestores podran sol·licitar a la Gerència el manteniment o la nova aplicació del sistema d'anticipaments de Caixa Fixa. Sense perjudici de l'anterior, la Gerència podrà regular-ne l'aplicació i establir els requisits i les normes específiques de gestió del Sistema de Caixa Fixa que considere necessàries.
  
S'entén per sistema de Caixa Fixa les provisions de fons de caràcter permanent que es duen a terme en les distintes oficines gestores. Les provisions de fons de Caixa Fixa es lliuraran com a transferència i dipòsit en el compte corrent obert a l'efecte per la Gerència per a cada oficina gestora, fins a un import màxim equivalent a dues dotzenes parts de la consignació anual de les despeses gestionades directament per cada oficina gestora. El dipòsit el reposarà automàticament la tresoreria de la Universitat per l'import de les despeses justificades. Aquests anticipaments de caixa tindran el caràcter de fons de la tresoreria de la Universitat Politècnica de València.
  
A càrrec de la Caixa Fixa es podrà procedir a l'atenció immediata de pagaments dels capítols de despeses corrents en béns i servicis i inversions del pressupost de l'exercici, sempre que les despeses no superen individualment l'import de 12.020,24 euros.
  
Les despeses que s'atenguen amb anticipaments de Caixa Fixa hauran de seguir la tramitació establida per la normativa vigent per a cada cas, de la qual quedarà constància documental.
  
Amb la periodicitat que establisca la Gerència de la Universitat, i com a mínim en les primeres quinzenes dels mesos de gener, abril, juliol i octubre i referits a l'últim dia del trimestre anterior, es formaran estats de situació de tresoreria dels comptes corrents de Caixa Fixa.
  
L'adopció del Sistema de Caixa Fixa per una oficina gestora exclou la utilització simultània de la modalitat d'Anticipament de Fons a Justificar. (AFJ).
  
Norma 5.5. Termini per a la justificació de despeses i habilitacions
  
Els perceptors dels pagaments «a Justificar» o «ADOKJ», Fons a justificar «AFJ», o dels anticipaments de Caixa Fixa, estaran obligats a justificar en el termini de tres mesos l'aplicació de les quantitats rebudes. En cas de no presentar la justificació en aquest termini, se'ls comunicarà perquè l'efectuen en un termini de deu dies, i se'ls advertirà que si no ho fan es lliurarà el certificat de descobert corresponent.
  
En tota oficina gestora que sol·licite l'adopció del sistema de Caixa Fixa haurà de designar-se una persona que, com a habilitat o pagador, es faça càrrec dels pagaments que s'hi haja d'efectuar. A l'efecte, serà necessària la firma mancomunada del responsable de l'oficina gestora i l'habilitat per a efectuar la disposició de fons a càrrec del compte corrent bancari obert a l'efecte.
  
La designació de l'habilitat l'efectuaran, entre el personal al seu càrrec, els òrgans i directors que recull la norma anterior 3.1, i comunicarà la designació i les dades personals del designat a la Gerència de la Universitat.
  
Norma 5.6. Òrgans de contractació
  
El rector és l'òrgan de contractació de la Universitat Politècnica de València i exercirà les seues funcions d'acord amb el que preveu el Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, la seua legislació complementària i l'article 197 dels Estatuts de la Universitat.
  
A l'efecte, el rector estarà facultat, com a òrgan de contractació, per a determinar els procediments i les maneres de contractació, així com per a autoritzar els contractes administratius, qualsevol que en siga la quantia, d'acord amb el que disposa el Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques.
  
6. Control intern
  
Norma 6.1. Àmbit i objectius del control intern
  
El control de la gestió economicofinancera de la Universitat es farà sobre el conjunt de l'activitat financera d'esta i sobre els actes de contingut econòmic que la integren, amb la finalitat de procurar el millor compliment dels principis de legalitat, economia, eficiència i eficàcia.
  
A aquest efecte, el control esmentat té com a objectius:
  
a) Verificar i, si és procedent, assegurar la subjecció i l'adequació a l'ordenament jurídic vigent de la gestió objecte de control.
  
b) Verificar el registre i la comptabilització adequats de les operacions dutes a terme, i el reflex fidel i regular d'estes en els comptes i estats que, conformement amb les disposicions aplicables, haja de formar la Universitat.
  
c) Comprovar que l'activitat objecte de control s'ha desplegat d'acord amb els principis de bona gestió financera i d'economia, eficiència i eficàcia en la gestió dels recursos.
  
Norma 6.2. Òrgan de control intern
  
S'atribueixen al Servei de Fiscalització les funcions de control intern de la Universitat Politècnica de València, que les farà en l'àmbit i d'acord amb els objectius assenyalats en la norma 6.1 i, en tot cas, en els termes previstos en la legislació vigent.
  
El Servei de Fiscalització exercirà les funcions de control amb plena autonomia funcional. El Servei de Fiscalització desplegarà i proposarà, si és procedent, les normes de funcionament del control intern de la Universitat quant als sistemes, l'estructura, els principis d'actuació, les modalitats i la resta de circumstàncies del control intern, les quals hauran de ser sotmeses a l'aprovació del rector.
  
7. Compromisos plurianuals, tresoreria i endeutament
  
Norma 7.1. Despeses plurianuals d'inversió
  
Per a la contracció de compromisos de despeses d'inversió de caràcter plurianual s'atendran les normes següents:
  
a) Per a les despeses derivades del Pla d'Inversions acordat amb la Generalitat Valenciana, podran contraure's compromisos de despesa plurianuals fins a l'import i els exercicis previstos en aquest.
  
b) Per a les despeses finançades amb fons europeus, podran contraure's compromisos de despesa plurianuals fins a l'import i els exercicis que es determinen en els programes operatius corresponents.
  
c) Per a les despeses derivades dels contractes previstos en article 83 de la Llei Orgànica d'Universitats per l'import de les anualitats previstes en estos i, addicionalment, per les despeses no executades d'anualitats anteriors.
  
d) Per a les inversions finançades íntegrament amb recursos propis de la Universitat, s'atendrà al que s'ha disposat, per a les despeses plurianuals, en la Llei d'Hisenda Pública de la Generalitat Valenciana.
  
Norma 7.2. Operacions de tresoreria
  
S'autoritza el rector perquè concerte operacions d'endeutament per termini inferior a un any, destinades a atendre les necessitats de tresoreria del Pressupost de la Universitat derivades de les diferències en la liquidació efectiva dels ingressos i els pagaments, de manera que el volum viu d'estes no excedisca el límit del deu per cent del Pressupost de la Universitat.
  
Norma 7.3. Operacions d'endeutament
  
S'autoritza el rector perquè concerte operacions d'endeutament per termini superior a un any, prèvia autorització del Consell, destinades a atendre les necessitats de finançament que requereix l'aplicació de la Programació d'Inversions, i perquè autoritze tantes modificacions de crèdit com siga necessari per a la instrumentació adequada d'estes.
  
8. Altres disposicions
  
Norma 8.1. Despeses de viatge
  
El personal docent es regirà d'acord amb el Reial Decret 462/2002, de 24 de maig, sobre indemnitzacions per raó del servici, i disposicions que el despleguen. L'autorització de les comissions de servici del personal esmentat, que donen lloc al dret a la percepció de les indemnitzacions, correspondrà al director del departament a què estiga adscrit.
  
El personal no docent, tant funcionari com laboral, i els becaris, de qualsevol naturalesa, es regiran pel Decret 24/1997, d'11 de febrer, del Consell, sobre indemnitzacions per raó del servici i gratificacions per servicis extraordinaris.
  
L'autorització de les comissions de servici del personal no docent, que donen lloc al dret a la percepció de les indemnitzacions, correspondrà al director del centre, departament o projecte d'investigació de què depenguen. Per al personal no docent adscrit als servicis centralitzats l'autorització correspondrà al vicerector, secretari general o gerent, en funció de la dependència orgànica que en tinguen.
  
Així mateix, podran acollir-se al règim del Decret 24/1997 els membres de l'equip rectoral, directors de centre i departament quan la comissió de servici efectuada tinga el caràcter de representació institucional. L'autorització de les comissions de servici d'esta naturalesa correspondrà al rector.
  
Norma 8.2. Ajudes, subvencions i beques
  
La concessió d'ajudes, subvencions i beques s'ajustaran als principis de publicitat, concurrència, transparència, objectivitat i igualtat.
  
Les convocatòries hauran d'incloure els apartats següents:
  
- Règim jurídic
  
- Beneficiaris
  
- Import total de l'acció
  
- Característiques i quantia de les ajudes
  
- Condicions del programa
  
- Terminis de presentació de sol·licituds
  
- Instrucció, avaluació i selecció
  
- Òrgan que dictarà la resolució
  
- Pagament i justificació de les ajudes
  
- Seguiment
  
Amb caràcter previ a la publicitat de la convocatòria, serà necessari acreditar l'existència de crèdit adequat i suficient per a fer front a les obligacions que per a la universitat es puguen derivar d'esta.
  
Norma 8.3. Despeses de les delegacions d'alumnes dels centres
  
Les despeses corresponents a les delegacions d'alumnes dels centres seran previstes dins del pressupost de cada centre per l'òrgan que, d'acord amb el reglament d'aquest, tinga atribuïda la facultat per a la distribució del pressupost de l'exercici.
  
Norma 8.4. Tarifes per cessió de l'ús de locals de la UPV i prestació d'altres servicis
  
Les tarifes corresponents a la cessió temporal de l'ús d'instal·lacions, sense incloure-hi l'impost sobre el valor afegit (16%) ni les despeses corresponents a seguretat, neteja, personal o semblants, seran les següents:
  
Concepte Tarifa 1/2 dia Tarifa 1 dia
  
Aules de fins a 50 places 94,66 euros 189,32 euros
  
Aules de 50 a 100 places 126,21 euros 252,43 euros
  
Aules de 100 a 150 places 220,87 euros 441,75 euros
  
Aules de més de 150 places 283,98 euros 567,96 euros
  
Sales d'actes i semblants 378,64 euros 757,28 euros
  
Aula d'informàtica (20 places) 378,64 euros 757,28 euros
  
Paranimf 631,06 euros 1262,13 euros
  
Les quantitats que ingresse la UPV pels conceptes abans esmentats, es destinaran amb caràcter general als centres, departaments o servicis afectats, deduïdes les despeses generals que genere a la Universitat. L'establiment de noves tarifes per posada en funcionament de nous servicis correspondrà al rector. S'autoritza el gerent per a establir les condicions i normes de funcionament que resulten necessàries per a l'aplicació i el desplegament d'esta norma.
  
Els drets d'examen per la participació en proves de selecció de personal de la UPV, en la modalitat que siga, tant de funcionaris com de personal laboral d'administració i servicis i personal docent, seran els que s'establisquen en cada moment en la Llei de Pressupostos de la Generalitat Valenciana.
  
Els supòsits en què s'aplicarà són:
  
- Personal Laboral. Promoció interna. Accés lliure. Anuncis convocatòria.
  
- PAS Funcionari. Promoció interna. Accés lliure.
  
- Personal Docent i Investigador. Concurs d'accés, mèrits i proves o concursos de selecció del personal docent, interí o contractat.
  
Les tarifes que la Biblioteca General abone pels conceptes de normes, bases de dades i préstecs de l'hemeroteca, es repercutiran al centre de cost que les requerisca.
  
Fotocòpies: 0,03 euros per unitat.
  
Norma 8.5. Disposició final
  
S'autoritza el rector per a dictar totes les disposicions que siguen necessàries per a l'aplicació i el desplegament d'estes Normes de Funcionament del Pressupost de la Universitat Politècnica de València per al 2003.


Còpia Permalink ELI